钦定古今图书集成/明伦汇编/氏族典/第375卷 > 《凌迪知万姓统谱》 > 董遇
## 钦定古今图书集成/明伦汇编/氏族典/第375卷 > 《凌迪知万姓统谱》 > 董遇

按《魏志王朗传》：“明帝时，大司农弘农董遇等，历注经
传，颇传于世。”〈注〉《魏略》曰：遇字季直，性质讷而好学。兴
平中，关中扰乱，与兄季中采梠负贩，而常挟持经书，
投闲习读。其兄笑之，而遇不改。建安初，郡举孝廉，稍
迁黄门侍郎。时帝委政太祖，遇朝夕侍讲，为天子所
爱信。二十二年诣邺，转为冗散。黄初中，出为郡守。明
帝时，入为侍中大司农，数年病亡。遇善治《老子》，为作
训注；又善《左氏传》，为作《朱墨别异》。人有从学者，遇不
肯教，云：“必当先读百遍。”言读书百遍而义自见。从学
者云：“苦渴无日。”遇言：“当以三馀读之。”或问三馀之意，
遇言：“冬者岁之馀，夜者日之馀，雨者晴之馀也。”于是
诸生稍从遇学。